जहां पर संत का अपमान होता है वहां विनाश ही विनाश होता है: शचि भारती
दिव्यज्योति जागृति संस्थान की ओर से कैप्टन नगर लोहारा में पांच दिवसीय श्री राम कथा के अंतिम दिवस आशुतोष महाराज की शिष्या कथा व्यास साध्वी शचि भारती ने कहा कि श्री राम जी के परम भक्त हनुमान, विभीषण से भेंट करके माता सीता का पता पूछ कर जाते हैं। माता सीता की हालत देख कर दुखी होते हैं। माता सीता को प्रभु की मुद्रिका भेंट कर चकित कर देते हैं। माता सीता को श्री राम की महिमा बताते हैं। उसके बाद भूख का बहाना लगाकर माता सीता से फल खाने की आज्ञा लेते हैं। रावण के पुत्रों का वध करते हैं। मेघनाद के ब्रह्म अस्त्र छोड़ने पर हनुमान जी स्वयं को उसमें बांध देते हैं। उन्हें रावण की सभा में पेश किया जाता है। रावण पूछता है कि तू किसके बल पर इतना बल दिखा रहा है। तो हनुमान जी ने कहते हैं कि मैं हूं राम दूत लंकेश हे रावण मैं प्रभु श्री राम का दास हनुमान हूं। जो प्रभु के सच्चे सेवक होते हैं वह सदैव मन रूपी रावण को ईश्वर भक्ति की प्रेरणा देते हैं। भक्ति ज्ञान संत कृपा से प्राप्त होता हैं। संत ही हमें ईश्वर के वास्तविक रूप का अनुभव करवाते हैं। रावण हनुमान जी की पूंछ को आग लगाने की आज्ञा देता है। हनुमान जी की पूंछ को आग लगाई गई तो हनुमान जी ने सारे बंधन तोड़ कर लंका नगरी को आग लगा दी।
साध्वी ने आगे कहा कि जहां पर संत का अपमान होता है वहां पर विनाश ही विनाश होता है। भगवान कहते हैं कि यदि कोई मुझे बुरा भला कहे तो मैं स्वीकार कर लेता हूं लेकिन यदि कोई मेरे भक्त का अपमान करता है तो यह मैं सहन नहीं कर सकता। साध्वी शुभानंदा भारती, साध्वी सदया भारती, साध्वी ज्योति भारती, साध्वी कृतिका भारती ने मधुर भजनों का गायन किया। इस दौरान निर्मल सिंह, कुलदीप सिंह, अमरजीत, वीर सिंह, गुरनाम, विनोद कुमार, अनिल कुमार, अर्जुन कुमार, रणवीर, हरि कृष्ण आदि उपस्थित थे। कथा को विराम प्रभु की पावन आरती के साथ दिया गया।
राम कथा के आखिरी दिन प्रवचन करती हुईं साध्वी शचि भारती और उपस्थित श्रद्धालु।
hin_Deva hin_Deva hin_Deva hin_Deva